31998D0398
L 176/34
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 2 юни 1998 година
за признаване по принцип пълнотата на досиетата, представени за подробна проверка с оглед евентуалното включване на BAS 615H, KBR 2738 (фенхексамид), оксадиаргил и DPX-KN128 (индоксакарб) в приложение I към Директива 91/414/ЕИО на Съвета относно пускането на пазара на продукти за растителна защита
(нотифицирано под номер C(1998) 1447)
(текст от значение за ЕИП)
(98/398/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), последно изменена с Директива 97/73/ЕО на Комисията (2), и по-специално член 6, параграф 3 от нея,
като има предвид, че Директива 91/414/ЕИО (наричана по-нататък „директивата“) предвижда разработването на списък на Общността, съдържащ активните вещества, разрешени за включване в състава на продуктите за растителна защита;
като има предвид, че досиета за четири активни вещества са представени от кандидатите на компетентните органи в съответните държави-членки с оглед включването на тези активни вещества в приложение I към директивата;
като има предвид, че на 28 април 1997 г. BASF plc представи на компетентните органи в Обединеното кралство досие за активното вещество BAS 615H;
като има предвид, че на 8 май 1997 г. Bayer plc представи на компетентните органи в Обединеното кралство досие за активното вещество KBR 2738 (фенхексамид);
като има предвид, че на 16 юни 1997 г. Rhône Poulenc Agro SpA представи на компетентните органи в Италия досие за активното вещество оксадиаргил;
като има предвид, че на 6 октомври 1997 г. Du Pont de Nemours France SA представи на компетентните органи в Нидерландия досие за активното вещество DPX-KN128 (индоксакарб);
като има предвид, че горепосочените компетентни органи уведомиха Комисията за резултатите от първата проверка на пълнотата на досиетата от гледна точка на предвидените в приложение II изисквания за данните и информацията и, за най-малко един съдържащ съответното активно вещество продукт за растителна защита, в приложение III към директивата; като има предвид, че впоследствие, в съответствие с разпоредбите на член 6, параграф 2, досиетата са представени от кандидатите на Комисията и на останалите държави-членки;
като има предвид, че досиетата за BAS 615H, KBR 2738 (фенхексамид), оксадиаргил и DPX-KN128 (индоксакарб) бяха отправени към Постоянния фитосанитарен комитет на 18 февруари 1998 г.;
като има предвид, че член 6, параграф 3 от директивата изисква потвърждение на общностно равнище на принципното съответствие на всяко едно от досиетата на изискванията за данните и информацията, предвидени в приложение II и, за най-малко един съдържащ въпросното активно вещество продукт за растителна защита, в приложение III към директивата;
като има предвид, че подобно потвърждение е необходимо с оглед пристъпването към подробна проверка на досието, както и с оглед предоставянето на държавите-членки на възможност за даване на временно разрешение на продуктите за растителна защита, съдържащи въпросното активно вещество, съобразно условията, регламентирани в член 8, параграф 1 от директивата, и по-специално условието за извършване на подробна оценка на активното вещество и на продукта за растителна защита с оглед изискванията на директивата;
като има предвид, че такова решение не възпрепятства изискването на допълнителни данни или информация от кандидата, в случай че подробната проверка установи необходимостта от подобни данни или информация за вземането на решение;
като има предвид, че е налице съгласие между държавите-членки и Комисията, че Обединеното кралство ще продължи подробната проверка на досието за BAS 615H и KBR 2738 (фенхексамид), че Италия ще продължи подробната проверка на досието за оксадиаргил и че Нидерландия ще продължи подробната проверка на досието за DPX-KN128 (индоксакарб);
като има предвид, че Обединеното кралство, Италия и Нидерландия ще докладват заключенията от тези проверки, придружени от всички препоръки относно включването или невключването и всички свързани с това условия, на Комисията във възможно най-кратък срок, не по-дълъг от 1 година; като има предвид, че при получаването на тези доклади подробната проверка ще бъде продължена с помощта на специалисти от всички държави-членки в рамките на Постоянния фитосанитарен комитет;
като има предвид, че мерките, предвидени в настоящото решение, са в съответствие със становището на Постоянния фитосанитарен комитет
ПРИЕ НАСТОЯЩОТО РЕШЕНИЕ:
Член 1
Следните досиета се приемат за съответстващи по принцип на изискванията за данните и информацията, предвидени в приложение II и, за най-малко един съдържащ въпросното активно вещество продукт за растителна защита, в приложение III към директивата, предвид предлаганите начини на употреба:
1.
досието, представено от BASF plc на Комисията и държавите-членки с оглед включването на BAS 615H като активно вещество в приложение I към Директива 91/414/ЕИО, което бе отправено към Постоянния фитосанитарен комитет на 18 февруари 1998 г.;
2.
досието, представено от Bayer plc на Комисията и държавите-членки с оглед включването на KBR 2738 (фенхексамид) като активно вещество в приложение I към Директива 91/414/ЕИО, което бе отправено към Постоянния фитосанитарен комитет на 18 февруари 1987 г.;
3.
досието, представено от Rhône Poulenc Agro SpA на Комисията и държавите-членки с оглед включването на оксадиаргил като активно вещество в приложение I към Директива 91/414/ЕИО, което бе отправено към Постоянния фитосанитарен комитет на 18 февруари 1998 г.;
4.
досието, представено от Du Pont de Nemours (France) SA на Комисията и държавите-членки с оглед включването на DPX-KN128 (индоксакарб) като активно вещество в приложение I към Директива 91/414/ЕИО, което бе отправено към Постоянния фитосанитарен комитет на 18 февруари 1998 г.
Член 2
Адресати на настоящото решение са държавите-членки.
Съставено в Брюксел на 2 юни 1998 година.